《题唐显孝饶娥墓》
宋代·程时登

悠悠孤愤倚中流，饱阅川陵四百秋。
水际丛祠犹昨日，人间抔土几荒丘。
故乡爱说饶饶姓，往事空传柳柳州。
满目夕阳凝睇久，桐花飞落钓鱼舟。
松阴庭户枕清波，小立碑亭校旧讹。
一念纲常行宇宙，几番风雨起山河。
世间如此丈夫少。天下从渠女妇多。
倚遍栏干千古意，登临不敢更高歌。

作者简介：（1249—1328）宋饶州乐平人，字登庸。少慕义理之学，闻董铢得朱熹之传，而同郡程正则学于铢，因往师之。度宗咸淳中入太学。宋亡不仕，潜心学问。有《周易启蒙录》、《大学本末图说》、《中庸中和说》、《太极通书》、《西铭互解》、《诸葛八阵图通释》、《律吕新书赘述》、《闰法赘语》、《文章原委》等。